KYK: 'Iron Mike' Tyson bly maar 'n bielie! | Netwerk24
Deur Michael Green 29 November 2020 12:15
Twee kaalkoppe baklei tesame: Mike Tyson op die aanval in sy vertoongeveg teen Roy Jones junior. Foto: Getty
Tyson was Sondagoggend (SA-tyd) bra ongelukkig om nie as die wenner van sy vertoongeveg in Los Angeles teen Roy Jones junior aangewys te word nie.
Die voormalige swaargewigkampioen van die wêreld het meestal die pas aangegee, maar moes ná agt twee-minuut-rondes met 'n gelykop-uitslag tevrede wees.
"Alles is seer. Daardie lyfhoue het hul tol geëis," het 'n blasende Jones (51) agterná aan ESPN gesê.
Tyson (54) het Jones se hand geskud en gesê hy respekteer hom omdat hy tot die einde vasgebyt het en hy het bygevoeg dat hy beslis aan nog vertoongevegte te bate van liefdadigheid wil deelneem.
Die kletsrymer Snoop Dog het agterná op Twitter gesê: "Hierdie *** is soos twee van my ooms wat om die braaivleisvuur baklei".
Snoop Dog het duidelik tawwe ooms, want Tyson en Jones het altwee gedurende die vertoongeveg flitse van hul voormalige glorie uitgestal.
In Londen het Joe Joyce (35) die nuwe Statebond-swaargewigkampioen geword toe hy Daniel Dubois (23) met 'n uitklophou in die tiende ronde verslaan het.
Dit was 'n indrukwekkende vertoning van Joyce, wat nou onoorwonne is ná 12 gevegte in die beroepskryt.
Hy het Dubois se oog teen die middel van die geveg toegeslaan en Dubois moes ná die geveg hospitaal toe gaan vir behandeling.
Volgens Dubois het hy op sy knie bly sit in die tiende ronde omdat hy nie behoorlik kon sien waar die houe vandaan kom nie.
• Die jarelange heerskappy van Wanheng Menayothin in die strooigewig-afdeling het Vrydag ten einde gekom toe hy in Nakhon Sawan in Thailand teen sy landgenoot Petchmanee CP Freshman verloor het.
Freshman was naelskraap met punte oor 12 rondes baas om die Wêreldboksraad se nuwe kampioen te word.
Menayothin was voor dié geveg vir 'n wêreldrekord 54 gevegte onoorwonne.
In nog 'n geveg Vrydag in Hollywood het Daniel Jacobs met punte teen Gabe Rosado in die afdeling vir middelgewigte gewen.